
Crëwch adnodd thematig sy’n seiliedig ar arteffact modern ar gyfer athrawon ei ddefnyddio i ysbrydoli dysgu plant (naill ai 3-7 oed neu 7-11 oed) mewn cyd-destun cwricwlwm modern. Gall yr adnodd gynnwys gweithgareddau cerddoriaeth, drama, dawns, celf, dylunio, ffilm ac/neu’r cyfryngau. Cyfiawnhewch eich ymresymu gyda chyfeiriadau at ddamcaniaethwyr ac at ymchwil cyfredol perthnasol. 

Cyflwyniad

Mae gan bob plentyn yr hawl i addysg yn ôl Erthygl 28 o Gonfensiwn y Cenhedloedd Unedig ar Hawliau’r Plentyn (CCUHP, 2018). Ond yn ddiweddar, gyda datblygiad ADCDF (APADGOS, 2008) a gwaith Donaldson (2015), mae natur yr addysg hynny ar fin newid. Rho Donaldson (2015, t. 31) bwyslais gadarn ar ddatblygu plant fydd yn ‘gyfranwyr mentrus a chreadigol’ ond nid yn unig hynny, hoffai hefyd weld plant yn tyfu’n ‘ddinasyddion egwyddorol, gwybodus.’ Y mae’r ddau diben hwn yn cwmpasu’r ddwy agwedd pwysicaf yn y traethawd hwn, sef pwysigrwydd addysgu’r Celfyddydau Mynegiannol i blant a hynny mewn modd trawsgwricwlaidd gan blethu’r Cwricwlwm Cymreig ac ADCDF i’r addysgu er mwyn gweithio tuag at y dibenion hynny. 
Atgyfnertha Estyn bwysigrwydd cynnwys y Celfyddydau Mynegiannol mewn addysg (2015, t. 1) pan nodwyd bod angen ‘cwricwlwm cytbwys ac eang’ ar ddisgyblion a dadlea Smith (2013) yn ogystal bod angen amryw o gyfleoedd a phrofiadau gan ei fod yn cael effaith gadarnhaol ar nid yn unig dysgu’r plant ond hefyd eu lles. Ceir enghraifft o hyn yn Estyn (2015) pan gofnodwyd bod llafaredd rhai plant wedi datblygu yn sgil addysgu’r Celfyddydau Mynegiannol ac arsylwyd hyn ar brofiad addysgu proffesiynol pan ddaeth plentyn oedd gydag anghenion siarad, yn sgil ei swildod, i dyfu’n unigolyn fwy hyderus pan yn cymryd rhan mewn gweithgaredd creadigol. O ganlyniad i’r effaith caiff ar ddatblygiad personol ac addysgol plant dadlea rhai megis Robinson (2006) ei fod yn faes sy’n haeddu’r un statws â phynciau eraill y cwricwlwm. Mae gan bob plentyn rinweddau a phersonoliaethau unigryw ac o ganlyniad mae cynnig addysg mwy eang ac amrywiol iddynt yn caniatáu hygyrchedd a phersonoli mewn addysg (Robinson, 2010). 
Cred Csikszentmihali (dyfynnwyd yn Bruce, 2013) bod yn rhaid i ysgolion ddechrau cydnabod pwysigrwydd creadigrwydd a chytuna Gardner (2007) y dylai fod yn rhan annatod o sefydliad, yn rhan o’i DNA fel petai. Er dadlea Gardner (dyfynnwyd yn Sharp, 2004) fod creadigrwydd yn rhywbeth fwy elitaidd, anghytuna Robinson (dyfynnwyd yn Sharp, 2004) gan ei fod dan yr argraff fod gan bob unigolyn y gallu cyn belled a bod yr amgylchiadau yn caniatáu hynny. O bosib felly nid yw ysgolion yn cynnig yr amgylchiadau addas ar gyfer datblygu creadigrwydd plant, dangosa dystiolaeth Meador (dyfynnwyd yn Sharp, 2004) hyn pan ddengys fod creadigrwydd plant yn y UDA wedi disgyn wrth iddynt fynychu’r ysgol. Ai colli diddordeb yn sgil addysg yn methu darparu addysg addas yw hyn? Wrth gwrs, mae’r Celfyddydau Mynegiannol yn fodd o hybu creadigrwydd, ond mae ganddi’r potensial i fwydo sawl maes dysgu gwahanol mewn modd trawsgwricwlaidd a dadlea Robinson (dyfynnwyd yn Sharp, 2004) ei fod yn allweddol i gofio hynny fel rheswm arall dros ei haddysgu. 
Dewisiwyd arteffact sydd yn caniatáu dysgu eang felly sef darlun o bâr o esgidiau (gweler atodiad 2) a greuwyd gan Swci Delic, artist o Gaerfyrddin sydd hefyd yn gweithio o dan yr enw ‘Yr Artist Ddamweiniol’. Dywed Estyn (2015) fod angen ystod o gyfleoedd ac mae’r arteffact hwn gyda’r potensial i arwain at addysg integredig (gweler atodiad 1).  Mae Swci’n artist ifanc, benywaidd a bydd ei steil ffasiwn unigryw, llachar yn ogystal â’i chelf lliwgar, amryliw yn apelio at blant CA2 (gweler atodiad 2). Hefyd, mae’r ffaith ei bod hi mor lleol yn ffactor hynod bwysig wrth ei dewis oherwydd nid yn unig ydyw addysgu plant am artistiaid o Gymru yn bwysig ond  mae hybu ymdeimlad o berthyn i’ch hardal leol yn neilltuol o bwysig (ACCAC, 2003). 
Cynhyrchwyd pedwar gweithgaredd sy’n deillio o’r sbardun hwn ar gyfer plant Cyfnod Allweddol Dau. Dewisiwyd yr oedran 7-11 yn benodol oherwydd mae’r arteffact yn gweddu ac yn debygol o apelio atynt yn fwy na’r Cyfnod Sylfaen, yn enwedig gan bod ei chelf yn drawiadol o anghyfarwydd, rhywbeth gall blant o’r oed hynny werthfawrogi a deall yn well. Mae ganddi hanes eithaf trist i’w bywyd hefyd (gweler atodiad 2) rhywbeth fydd o bosib yn cyfoethogi dealltwriaeth plant CA2 o’i gwaith. 

Gweithgaredd 1

Mi fydd y plant wedi gwneud gwaith blaenorol ar Swci Delic gan gynnwys edrych ar hanes ei bywyd a’i gwaith celf yn gyffredinol yn ogystal â thrafod yr arteffact yn benodol (gweler atodiad 2). Bydd y gweithgaredd cyntaf yn seiliedig ar dasgau o dan yr ymbarél Drama, er nad oes yna gwricwlwm i Ddrama ar gyfer CA2 ar hyn o bryd mae gan Donaldson (2015) fwriad cadarn o’i chynnwys yn ei gwricwlwm newydd. Dewisiwyd y pwnc hwn fel prif bwrpas y gweithgaredd gyntaf nid yn unig oherwydd hynny ond hefyd oherwydd yn ôl arbenigwyr Drama ydy allwedd addysg i greadigrwydd ym mhlant gan ei fod yn cael ei gysylltu’n uniongyrchol â chwarae; gwraidd creadigrwydd plant (Vygotsky, 2004). Y prif sgil a ddatblygir yn ystod y gweithgaredd hwn bydd i gadw rôl a chynorthwyo eraill i wneud hynny wrth chwarae rôl a chyfrannu i drafodaeth dosbarth (Dysgu Cymru, 2013). Yn ogystal â hyn y mae’r gweithgaredd yn un drawsgwricwlaidd felly bydd y plant yn cyffwrdd â’r Gymraeg fel pwnc hefyd gan ddatblygu’r sgil o ehangu’r defnydd o iaith dychmygus ac ysgrifennu at bwrpas (Dysgu Cymru, 2013). 
Cyn y wers hon bydd y plant wedi edrych ar straeon amrywiol sydd yn ymwneud ag esgidiau (gweler atofiad 3) er mwyn iddynt gael blas ar sut i greu stori o amgylch esgid. Bydd y plant hefyd wedi cael gwers ar sgriptio’n gynharach yn y flwyddyn (gweler atodiad 4).
 Egyr y wers hon felly gyda rhes o bropiau (gweler atodiad 5) o flaen y plant. Defnyddir y prop syml o esgidiau oherwydd noda Edwards (2010) fod y defnydd o bropiau minimalistaidd o gymorth er mwyn hybu mynegiant a gwethrediad creadigol a phwysig taw propiau simplistaidd ydynt oherwydd dadlea hithau bod hyn yn caniatáu i blant feddwl am eu syniadau eu hunain gydag ond ychydig o gymorth sbardun yr athro/wes. 
 Dosberthir y plant i grwpiau o allu cymysg a byddant mewn grwpiau yn trafod y propiau gan feddwl am gwestiynau amrywiol (gweler atodiad 5). Bydd y dasg hon nid yn unig yn sbarduno eu syniadau creadigol a dychmygol ond mi fydd hefyd yn datblygu eu sgiliau llafaredd a chyfathrebu. Dadlea Bloomfield a Childs (2000) mai cryfder drama yw ei allu i gyfuno datblygiad sgiliau trosglwyddadwy mewn plant. Bydd pawb yn rhannu eu syniadau fel dosbarth gan alluogi i’r plant gyfathrebu eu syniadau gan ddatblygu syniadau ymhellach. 
Yn dilyn hynny chwareïr gêm o’r ‘Gadair Goch’ lle bydd un plentyn o bob un o’r grwpiau yn cael cyfle i ddewis pâr o esgidiau, yna bydd gweddill y dosbarth yn gorfod cwestiynu er mwyn dod o hyd i’r stori y tu ôl i’r esgidiau y dewisiwyd. Defnyddir y dechneg hon oherwydd i Janes (2014) ddangos ei fod yn caniatáu i blant ddechrau strwythuro storïau a defnyddio’u dychymyg yn chwim yn ogystal bydd y plant sydd yn cwestiynu yn ymarfer eu sgiliau ymchwilio a datrys problemau. Er mwyn datblygu’r gweithgaredd ymhellach gall yr athro/wes dan sylw gael tro gan wisgo gwisg ffansi oherwydd cred Janes (2014) gall hyn fywiogi’r profiad i’r plant. Serch hynny, dadlea Slade (dyfynnwyd yn Flemming, 2010) dylai ddylanwad ac ymyrraeth athro/wes fod y lleiaf posibl er mwyn galluogi i’r plant arbrofi. 
Bydd y tasgau cyfeiriol hyn oll yn gynhesiad ar gyfer y brif dasg sef dewis pâr o esgidiau fesul grwpiau, casglu syniadau ar gyfer stori tu ôl i’r esgidiau hynny, ac yna fel dysgu i’r dyfodol byddant yn creu sgript o’r stori. Rhaid i blant ysgrifennu am bethau sydd yn eu hymddiddori ac sydd yn gyfarwydd iddynt fel y dewis o esgidiau oherwydd heb hynny ceir peryg o ladd diddordeb a dychymyg plentyn (Vygotsky, 2004). Cyfuniad sydd yma felly o weithgaredd drama gyda iaith, gan gynhyrchu gwers o natur trawsgwricwlaidd. 
Y mae cynhyrchu gwersi o natur trawsgwricwlaidd yn allweddol gan fod ‘the world beyond the classroom is cross-curricular’ (Barnes, 2015, t. 60). Cytuna sawl un bod plant yn dysgu orau yn y modd integredig hwn a dywed Kerry (2015) ei fod yn medru datblygu ymwybyddiaeth plant o’r byd ehangach. Er hyn, ceir rhai o’r farn bod addysg drawsgwricwlaidd yn medru arwain at ddiffyg dyfnder a dilyniant (Hayes, 2010). Er mwyn arbed ac osgoi hynny rhag digwydd bydd angen sicrhau asesu a chynllunio manwl sydd yn ofynnol o athro yn ôl Statws Athro Cymwysiedig (gweler atodiad 6). Yn ogystal â hynny nodwyd yn Barnes (2015, t. 63) fod Alexander a Plowden wedi sylweddoli bod athrawon ‘who did not have good subject knowledge and good knowledge of how children learn’ wedi achosi i ‘cross-curricular methods to become counter-productive.’ Er hynny yr ateb i’r broblem yw sicrhau bod yr athro/wes dan sylw gyda gwybodaeth gadarn o’r pwnc a sut i addysgu hynny orau (gweler atodiad 6). Fel y dywed Branes (2015) mae addysg integredig, trawsgwricwlaidd ar ei orau gyda’r potensial i fod yn llwyddiannus, ond rhaid sicrhau ei fod yn cael ei wneud ‘ar ei orau’ drwy gynllunio gofalus ac asesu cyson.	
Yn y gwersi i ddilyn felly bydd y plant yn cael cyfle i ymarfer eu perfformiad, yna i’w berfformio i weddill y dosbarth. Mae hyn yn rhan allweddol o ddrama er y dadlea rhai megis Edwards (2010) mai nid dyma prif bwrpas gwneud drama gyda phlant. Serch hyn, uwcholeua White (2014) bwysigrwydd cofnodi gwaith creadigol a dychmygol plant felly bydd aelod o’r dosbarth yn ffilmio perfformiadau’r grwpiau gan ddefnyddio iPad. Yna, cynhyrchir codau QR ar gyfer pawb yn unigol fel cofnod o’u cyflawniad ac fel modd o asesu ar gyfer yr athro/wes. Bydd hwn yn ogystal â sicrhau cofnod a modd o asesu hefyd yn caniatáu ar gyfer y defnydd o gymhwysedd digidol yn y gweithgaredd, maes sydd yn haeddu lle mewn gwersi yn ôl Donaldson (2015) ac eraill megis Barnes (2011) sydd dan yr argraff bod ysgolion yn defnyddio cyn lleied ohoni gan ystyried ei fod yn beth sydd yn tyfu ac yn dal i dyfu’n gyflym. 

Gweithgaredd 2

Canolbwyntir yn fwy ar y Cwricwlwm Cymreig yn yr ail weithgaredd (gweler atodiad 7a). Bydd hyn yn elfen gref o’r trydydd gweithgaredd hefyd. Gweithgaredd yn seiliedig ar Addysg Gorfforol bydd hwn ac yn benodol, gweithgaredd creadigol sef dawns. Dilynwyd y gweithgaredd hwn ar ôl yr un drama oherwydd noda Bloomfield a Childs (2000) fod drama a dawns yn gysylltieidig a bod plethu’r ddau yn amlwg gyda’r plant yn medru eu cynorthwyo i gynhyrchu gwaith llewyrchus. Datblygir y sgil o ymateb i amrywiaeth o symbyliadau yn bennaf yn ogsytal â chyfleu syniadau ac emosiynau gan ddefnyddio ystumiau neu arwyddion di-eiriau eraill i gyfleu a gwella’r ystyr (Dysgu Cymru, 2013). Ar ben hynny, bydd ADCDF yn cael ei wau i mewn i’r gweithgaredd gan iddynt gael blas ar bwysigrwydd dawns fel modd o gadw’n iach (APADGOS, 2008). Nid yn unig yw dawns yn fodd o hybu creadigrwydd plant ond mae hefyd yn medru cael dylanwad positif ar les plant a’u hymddygiad ac oherwydd hynny mae’n haeddu yr un statws â phynciau megis mathemateg (Robinson, 2018). 
Mi fydd y plant wedi cael blas ar ddawns yn barod mewn gwersi blaenorol gan gynnwys taith i theatr i weld perfformiad o ballet ‘Cinderella’ (gweler atodiad 8), bydd ganddynt ddealltwriaeth felly o sut i greu dawns gan ddefnyddio prop a chreu stori mewn symudiadau. Yn ôl Estyn (2015) mae ymweliadau i lefydd megis theatrau yn cael effaith sylweddol o gadarnhaol ar ddysgu disgyblion, yn enwedig wrth addysgu’r Celfyddydau Mynegiannol gan ei fod yn allweddol i weld pwrpas tu ôl y dysgu. Dadlea Bloomfield a Childs (2000) nad oes yna ffordd gwell o gyfoethogi dealltwriaeth plant o gelfyddyd na rhoi’r dysgu mewn cyd-destun real, go iawn, perthnasol.
	Nid yn annhebyg i’r wers ddrama, bydd gan y dosbarth rhes o esgidiau o wahanol math o’u blaen. Ond y tro hwn bydd un pâr ychwanegol o esgidiau clocsio, aur (lliw yn bwysig nes ymlaen). Bydd y plant yn trafod yr hyn a ddysgon nhw o’r wers ddrama a’r gwahanol straeon feddylion nhw amdanynt i gyd-fynd â’r amrywiaeth o esgidiau. Serch hyn y tro hwn byddwn yn trafod cwestiynau o wahanol fath (gweler atodiad 9). Yna byddwn yn chwarae gêm o ‘Gerfluniau Cerdd’ [Musical Statues] ond y tro hwn pan ddaw y gerddoriaeth i ben bydd disgwyl iddynt rewi mewn siâp sydd yn cyfateb â’r dewis o esgid gan yr athro. Datblygir yma eu dealltwriaeth o wahanol siapau a symudiadau i gyfleu ystyr ond mewn modd hwylus a pherthnasol i’r plant gan ddefnyddio gêm sydd yn gyfarwydd iddynt. Cred arbenigwyr bod gemau yn fodd o annog a hybu dysgu plant gan ei fod yn cymhell plant, yn ôl Kirkland (dyddiad anhysbys) mae chwarae gemau gyda phlant yn medru cefnogi rhan o waith Maslow sef bod y plant yn cael eu herio a’u cymhell i ddysgu mewn modd diogel gan eu bod yn chwarae ar y cyd. Nid yn unig mae’n fodd o ddenu’r plant i ddysgu ond dywed rhai fod gemau hefyd yn medru ysgafnhau’r dysgu ac o ganlyniad yn ymlacio’r plant a sgil effaith hynny ydy hybu creadigrwydd ymhellach (Shatz a Loschiavo, 2005). 
	Dosberthir y plant yn grwpiau aml-alluog unwaith yn rhagor. Dewisiwyd grwpiau gallu cymysg oherwydd yn ôl Bruner (Wood, Bruner a Ross, 1976) mae sgaffaldio yn rhan allweddol o ddatblygiad plant lle gall y rhai o lefel cyrhaeddiad uwch gynorthwyo’r rheiny o lefel cyrhaeddiad is. Bydd gan bob un o’r grwpiau esgid yr un (bydd neb yn cael yr esgidiau clocsio aur) a bydd gofyn iddynt greu cyfres o symudiadau fel cyfosodiad [montage] i gyfleu pa fath o esgid sydd ganddynt (ni fydd y grwpiau eraill yn gwybod beth sydd gan y lleill). Bydd gofyn i’r plant ddefnyddio gwahanol lefelau, siapau, rhythmau a chyflymderau yn eu cynhyrchiad (Dysgu Cymru, 2013). Yna bydd pob un o’r grwpiau yn perfformio o flaen eu cyfoedion a bydd gofyn i’r cyfoedion ddyfalu pa esgid oedd gan y plant hynny gan hwyluso’r dysgu eto gan ychwanegu elfen o ddirgel a gêm i’r wers. Wrth ddefnyddio dirgelwch bydd y plant hefyd yn gorfod, heb yn wybod iddynt, feirniadu ac asesu gwaith eu cyfoedion gan feddwl a oedd eu perfformiadau yn adlewyrchu yr esgid a dewisiwyd. Atgyfnertha Shanahan et al (dyfynnwyd yn Kirkland, dyddiad anhysbys) hyn pan sonia ei fod yn fodd o asesu ffurfiannol gan fod y plant yn rhoi a chael adborth uniongyrchol, yn syth yn hytrach nag ar ddiwedd y dasg neu’r tymor. 
	Yna, byddwn yn dod ynghyd eto ac yn trafod yr esgidiau nad oedd neb wedi cael dewis; yr esgidiau dirgel, yr esgidiau clocsio aur. Bydd cyfle i’r plant ofyn cwestiynau (gweler atodiad 9) a arweinia at drafodaeth o hanes clocsio a thraddodiadau megis dawnsio gwerin yng Nghymru. Yna byddaf yn cyflwyno perchennog y pâr hwn o esgidiau clocsio a elwir yn ‘Yr Esgidiau Gwdi-hw’, sef prif gantores a dawnswraig y band Cymreig ‘Calan’ (gweler atodiad 10). Caiff y plant gyfle i wylio’r fideo a cheir yn atodiad 10. Mae gwylio dawnsfeydd traddodiadol fel hyn yn annog plant i werthfawrogi diwylliant gwlad (Dowd, 2018) sydd yn clymu’r ADCDF unwaith yn rhagor i’r wers wrth i’r plant dyfu’n ymwybodol o’u hunaniaeth a diwylliant (APADGOS , 2008). Gall fod posibiliad o ehangu’r dysgu yma hefyd i wledydd eraill (gweler atodiad 1). Wedyn bydd perchennog ‘Yr Esgidiau Gwdi-hw’ yn ymweld ar ddiwedd y wers i ateb cwestiynau’r plant. Nodwyd gan Berry (2015) fod prifathro o’r enw Tim Baker yn credu’n gryf fod ymwelwyr yn fodd llwyddiannus o ysbrydoli plant. Yn ei ysgol ef mae’n cael ymwelwyr mor enwog â Jamie Oliver a Raymond Blanc sydd yn amlygu y pwyslais mae ef yn rhoi ar gael ymwelwyr i annog dysgu’r plant. Bydd rhoi cyfle i’r plant i siarad gyda ‘Calan’ yn dod â’r dysgu yn fyw i’r plant ac o ganlyniad yn ysbyrdoli’r plant i ymgysylltu â’r profiad. Nid yn unig gwers yw hwn ond profiad bywyd i’r plant bydd yn aros yn eu cof am byth (Berry , 2015) ac mae rhoi’r profiadau hyn i blant yn rhan allweddol mewn addysg bellach (Donaldson, 2015). 

Gweithgaredd 3

Bydd y trydydd gweithgaredd yn seiliedig ar gerddoriaeth, gan ei fod yn llifo’n naturiol o ddawns (Bloomfield a Childs, 2000) ac ymhelaethir yn fwy ar Y Cwricwlwm Cymreig (gweler atodiad 7b). Y prif sgil a ddatblygir yn y gweithgaredd hwn bydd o dan yr ymbarél o gyfansoddi gan greu cerddoriaeth yn fyrfyfyr (Dysgu Cymru, 2013). Byddan nhw hefyd yn datblygu’r sgil o berfformio gan ymarfer chwarae offerynnau gan ddefnyddio technegau chwarae priodol a dangos deheurwydd cynyddol a rheolaeth gynyddol ar sain. Cyffwrddir ar werthuso yn ogystal cyn y gweithgaredd ond hefyd wedi’r gweithgaredd wrth iddynt werthuso eu gwaith ei hun, yma byddan nhw’n datblygu eu dealltwriaeth o’r elfennau cerddorol megis dynameg, gwead, traw ac ati bydd o fudd iddynt wrth gyfansoddi a pherfformio eu cynhyrchiadau (Dysgu Cymru, 2013). 
Yn y gweithgaredd hwn felly caiff y plant gyfle i gyfansoddi a hynny ar feddalwedd a elwir yn ‘Garage Band’. Mae’r feddalwedd hon nid yn unig yn caniatáu i blant chwarae offerynnau ar yr dyfais ond mae hefyd yn rhoi’r opsiwn i blant recordio eu lleisiau neu ddefnyddio offerynnau o’r dosbarth, gan gynnig i’r plant llu o ddewis. Er mwyn hybu creadigrwydd yn llwyddiannus gyda phlant mae darparu llu o brofiadau gwahanol yn cynorthwyo eu mynegiant cerddorol (Edwards, 2010). Meddalwedd ydyw sydd yn caniatáu i blant arbrofi a chreu darn hollol unigryw ac ar ben hynny mae modd ei recordio ar ddyfais a’i gadw. 
Noda Bloomfield (2000) fod cymhwysedd digidol yn fodd pwerus o gyfoethogi dysgu cerddoriaeth a’i fod yn arf angenrheidiol i’w ddefnyddio. Rho Donaldson (2015) bwyslais mawr ar gynnwys cymhwysedd digidol yng nghwricwlwm newydd Cymru a chytuna Barnes (2011) fod prinder hyn mewn ysgolion ar hyn o bryd. Wedi dweud hynny, cred rhai megis Sigman (dyfynnwyd yn Richardson, 2012) fod yna berygl a sgil effeithiau negyddol ffisegol ar iechyd plant sydd yn agored i ormod o dechnoleg. Y mae ef o’r farn ni ddylai plant gael eu gosod o flaen sgrin nes eu bod yn cyrraedd naw oed (dyfynnwyd yn Clark, 2010) a chytuna Palmer (2007) y dylai plant fod ar dechnoleg llawer yn llai. Cred y ddau fod angen i blant cael mwy o brofiad o’r byd real ond dengys tystiolaeth (Henry, 2010) o’r UDA fod meddalwedd sydd yn addas ar gyfer oed y plant yn medru datblygu sgiliau’r plant. Y gair allweddol yma ydy ‘addas’, er y cred Sigman (dyfynnwyd yn Clark, 2010) y dylai technoleg ymddangos yn hwyrach yn yr ysgol, gall un ddadlau cyn belled a bod y dechnoleg yn addas ar gyfer oed y plentyn mae’n iawn. Dewisiwyd ‘Garage Band’ felly gan ei fod wedi’i greu ar gyfer plant o oedran 6+ a defnyddir gyda phlant o Gyfnod Allweddol Dau yn yr achos hwn. Yn yr achos hwn bydd y defnydd o dechnoleg yn medru hybu diddordeb ac ehangu posibiliadau creadigol y plant. 
Bydd y dasg hon wedi gofyn i’r plant ddefnyddio’u dealltwriaeth o ganeuon gwerin ond hefyd i ddatblygu eu creadigrwydd trwy roi tro ei hun ar y gân. Wedi iddynt berfformio eu darnau i weddill y dosbarth a’u recordio, gall yr athro/wes hefyd sôn mai’r rheswm dros wneud y dasg yw i gyfansoddi cân newydd ar gyfer y band ‘Calan’. Mae hyn yn rhoi ymdeimlad o bwrpas i’r plant ac yn rhoi targed mwy gwerth chweil iddynt gan eu bod yn medru danfon y recordiadau at ‘Calan’ a chael adborth o arbenigwyr ar eu gwaith, ffactor sydd yn newydd yn sgil technoleg (Bloomfield , 2000). Yn y gwersi dilynol bydd modd i’r plant werthuso eu gwaith a gwaith ei gilydd ac o bosib ymateb i adborth ‘Calan’ o’u gwaith (gweler atodiad 1).  

Gweithgaredd 4

Mi fydd y gweithgaredd olaf yn canolbwyntio ar gelf a dylunio gan fod arbenigwyr megis Jolley (2010) yn pwysleisio pa mor allweddol yw cynnwys cyfleon i blant allanoli a mynegi trwy gelf. Datblygir yn bennaf y sgil o ddeall sut i archwilio ac arbrofi gyda dulliau gwahanol artistiaid ac wrth wneud hyn byddan nhw’n canolbwyntio ar ymchwilio i liw a phatrwm yng ngwaith celf Swci Delic. Ceir y cyfle hefyd i ycmhwilio’r amgylchedd natruriol gyda’r ail dasg gan blethu ADCDF i fewn i’r gweithgaredd gan ddatblygu chwilfrydedd y plant tuag at fyd naturiol a pharch tuag ato (APADGOS, 2008).
 Ceir dwy dasg o fewn y gweithgaredd hwn felly, un dan do a’r llall yn yr awyr agored. Strwythurir yn debyg i wersi y Cyfnod Sylfaen oherwydd y gred fod y chwarae sydd yn cael ei ganiatáu yn y cyfnod hwn yn ehangu creadigrwydd plant (Donaldson, 2015) felly hanerir y dosbarth i gynnig amrywiaeth i’r plant yn y gobaith bydd creadigrwydd yn cael ei hybu. 
Yn y gwersi blaenorol mi fydd y plant wedi edrych a dadansoddi gwaith celf Swci Delic ac yn benodol yr arteffact o bâr o esgidiau lliwgar, llachar. Gan fod y defnydd o liw a phatrwm yn amlwg yn ei gwaith addysgir y plant am y nodweddion hynny a phwysleisir pwysigrwydd adlewyrchu hynny yn eu gwaith hwy hefyd. Mae addysgu’r cysyniad o tu ôl i’r nodwedd yn allweddol felly bydd y plant wedi cael gwers ar batrwm (Gweler atodiad 11a) a lliw (gweler atodiad 11b). 
Yn dilyn hynny, gofynnir i’r plant ddefnyddio’u dealltwriaeth o liw a phatrwm yng ngwaith celf Swci Delic i greu esgidiau clocsio newydd i’r band ‘Calan’ (gweler atodiad 12a).  Bydd modd iddynt ddewis o amryw o ddeunyddiau gan gynnwys paent, papur origami, defnyddiau amrywiol o sidan i bapur swigen i llygaid ‘googly’ i ‘pom poms’ a ‘glitter’. Allweddol yw cynnig amrywiaeth a dewis pan yn gwneud gweithgareddau celf i alluogi iddynt arbrofi ac fel dywed Rowley a Cooper (2009) ni ellir tanseilio grym gadael plant i arwain eu dysgu nhw eu hunain.
Cwblheïr yr ail dasg tu allan, yn yr awyr agored. Amlyga sawl arbenigwr megis O’Brien (2009) bwysigrwydd addysgu plant yn yr awyr agored er mwyn eu cynorthwyo i dyfu’n ddysgwyr gydol oes, ffactor allweddol yng ngwaith Donaldson (2015). O ganlyniad i hyn bydd y plant mewn gwersi blaenorol wedi edrych ar waith yr artist o Ffrainc sydd hefyd yn creu esgidiau, ond esgidiau natur a elwir rhain (gweler atodiad 12b). Noda O’Brien hefyd fod yr awyr agored yn hybu creadigrwydd gan ei fod yn darprau llu o brofiadau i sbarduno dychymyg a chytuna White (2014) ei fod yn lle allweddol ar gyfer datblygu chwarae a chreadigrwydd. Nid yn unig hynny ond mae ganddi ganlyniadau positif ar les plant hefyd a dengys tystiolaeth gan Gamboc (2016) fod plant wedi teimlo’n hapusach ac yn fwy bywiog pan tu allan ac atgyfnertha Palmer (2007) hyn pan sonia fod digonedd o weithgareddau rheolaidd yn yr awyr agored yn medru cael effaith hir-dymor ar iechyd ffisegol a meddyliol plant. Er hyn dadlea eraill fod posibiliad o golli rhai cerrig milltir yn natblygiad plant wrth i athrawon fethu cynllunio’n ddigon manwl ac asesu’n ddigon effeithiol (Estyn, 2015). Er mwyn osgoi hyn, dadlea Leggett a Newman (2017) fod yn rhaid cynllunio a rheoli’r dysgu fel bod pwrpas ac amcanion clir pan tu allan. Felly wedi iddynt drafod gwaith yr artist (gweler atodiad 12b) bydd y plant yn mynd ati i gasglu deunyddiau o du allan gyda phwrpas o mewn grwpiau i addurno pâr o wellies yr un yn steil yr artist hynny. 

Diweddglo

I gloi felly, mae’r adnodd hwn yn un effeithiol gan ei fod yn arteffact modern iawn sy’n gysylltiedig â Chymru mewn modd gwahanol a diddorol. Mae’r arteffact yn hynod addas i blant gan fod yr artist yn un cyfredol ac mae’r band yn ogystal yn llawn aelodau lliwgar ac ifanc sy’n ddeniadol i blant Cyfnod Allweddol Dau. Mae perthnasedd yn angenrheidiol wrth addysgu’r celfyddydau, ac yn wir unrhyw bwnc neu faes dysgu, er mwyn cymell plant i ymddiddori (Briggs, 2014) ac yn sicr mae esgidiau yn eitem cyfarwydd i blant. Agora esgidiau ddrysau i addysgu’r plant amryw o bethau megis traddodiadau dawnsio gwledydd gwahanol a cherddoriaeth yn ogsytal a chelf rhyngwladol (gweler atodiad 1). Bu’n llwyddiannus hefyd gan fod y cysylltiadau a llinynau rhwng y gwersi, megis o ddrama i ddawns i gerddoriaeth yn llwyddiannus a bu pob gweithgaredd yn unol gyda gwaith celf Swci Delic yn enwedig ar ddiwedd y gweithgaredd olaf. 
Cyfunwyd y Cwricwlwm Cymreig gan ganolbwyntio ar ddiwylliant yn benodol ond gyda thro modern er mwyn hybu diddordeb y plant yn fwy, fel y nodwyd gan Slade (dyfynnwyd yn Flemming, 2010) rhaid addysgu’r plant gyda’u diddordebau hwy ar gof. Fel ffordd ymlaen gall athro/wes glymu gwersi trawsgwricwlaidd i’r gweithgareddau (gweler atodiad 1). Yn ogystal â hyn, nodwyd bod asesu’n bwysig a rhaid sicrhau i beidio â’i cholli (Estyn, 2015). Wedi dweud hynny, anodd yw sicrhau nad ydynt yn cyfyngu creadigrwydd wrth asesu ond gall un ddadlau felly y dylid ganolbwyntio’n fwy ar y broses o greu ac felly asesu dros gyfnod yn hytrach na chofnodi ond ar ddiwedd y perfformiad (White, 2014) ac wrth wneud hynny caniatáu cyfleoedd, fel sydd yn yr adnodd hwn, am asesu cyfoedion yn fwy er mwyn lleihau ymyrraeth ormodol gan yr athro (Flemming, 2010). 
Allweddol yw addysgu plant y Celfyddydau Mynegiannol felly a phwysleisia Donaldson (2015) hynny yn eu gwaith. Angenrheidiol yw clymu’r Cwricwlwm Cymreig yn enwedig gyda thargedau newydd y Llywodraeth a’r unig ffordd o gyflawni’r nodau hynny yw hybu’r defnydd o’r Gymraeg mewn modd mwy perthnasol ac apelgar i’r plant (BBC, 2014). Mae caniatáu addysg integredig a thrawsgwricwlaidd gan gyfuno ADCDF pan fo’n plethu’n daclus yr un mor bwysig gan ei fod yn fodd o gael plant i ddysgu mewn modd mwy creadigol wrth greu cysylltiadau ac ehangu’r meddwl y tu hwnt i’r ystafell ddosbarth (Barnes, 2015). Ond, er i Donaldson (2015) bwysleisio pwysigrwydd y celfyddydau ceir rhagfarn o hyd yn erbyn addysgu’r maes hwn a hynny nid yn unig oherwydd y diffyg gwerth a rhoddir arni ond yn hytrach gwraidd y broblem yn y bôn yw agwedd pobl tuag at bwrpas addysg yn gyffredinol yn ôl Robinson (dyfynnwyd yn Flemming, 2010). Rhaid i chwyldro ddigwydd ynghylch beth yw gwir pwrpas addysg i blant ac yn enwedig i blant yr ysgol gynradd? Onid addysgu’r plant mewn modd sydd yn galluogi iddynt dyfu’n unigolion unigryw o fewn byd newidiol yw hynny? Os felly, mae’r Celfyddydau Mynegiannol yn bendant yn caniatáu am hynny gan ei fod yn cynorthwyo plant i ddarganfod ac i fynegi eu hunain (Bloomfield a Childs, 2000). Rhaid eu cynnwys gyda mwy o bwyslais yn y cwricwlwm felly a hynny cyn gynted â phosib.

